## Lès 4

Start
Den arte plástiko ta uza tur sorto di material. Kuminsá ku un repaso breve di e lèsnan anterior i ripití e konseptonan di mas importante. Seguidamente, kuminsá ku un kòmbersashon kòrtiku den klas tokante material. Ki material por uza den arte? Kua material e alumnonan konosé kaba i kua nan mes a yega di uza? De fakto bo por uza kasi tur kos pa krea arte. Duna un splikashon mas profundo di e material ku kua e obra di arte ta trahá (fèrf, piedra, klei), i no tantu di e hèrmèntnan ku bo mester pa traha e obra (pènsel, bèitel). Djei, dirigí e atenshon riba e material fèrf.

Splika
Ta pinta kuadro ku fèrf. Awendia por kumpra tur sorto di fèrf den tienda, pero ántes artistanan tabata traha nan mes fèrf. Pa esei nan tabata meskla sierto puiru di koló ku supstansianan pa mara. E puirunan di koló tabata natural, manera tera, sanger, bèshi, mata i piedra. Ántes trahamentu di fèrf tabata un parti importante den formashon di un artista. Ainda no tabatin asina tantu koló manera awendia, i sierto koló tabata masha kostoso. Tin biá tabata hasta mula piedra presioso pa haña un sierto koló! Den tempu moderno ta traha fèrf den fábrika. E kalidat mayoria di biaha ta mihó i sobretodo mas konstante. Algun tipo di fèrf:

- Fèrf di zeta
- Fèrf di awa (akuarèl, gouache òf fèrf di plakat, enk, ecolin)
- Lak sintétiko (kímiko)
- Fèrf akríliko (riba un base di awa)

Mira e programa di Klokhuis tokante mesklamentu di fèrf:

https://www.youtube.com/watch?v=IUj7XZPe1aE

Man na obra
Dividí e klas den grupo i parti e weganan di kuartèt. Selektá promé e pinturanan for di e karchinan di kuartèt. Duna alumnonan e tarea pa kategorisá e pinturanan a base di sorto di fèrf.

Konsultá http://www.kuartetdiartekorsou.org

Klousura
Despues di 10 minüt, evaluá e resultado klasikalmente.