## Lès 2

Start
Ripití materia di e promé lès. Kiko nos a trata? Splika e camera obscura tambe.

Splika
Na promé instante artistanan, espesialmente pintornan, tabata usa e camera obscura (prekursor di e fotokámara) komo un medio ouksiliar den pintamentu. Asina nan tabatin un ehèmpel pa nan pinturanan. E tempu ei nan tabata mir’é hasta komo un wega falsu! Entretantu nos no por imaginá nos mas un komunidat sin potrèt: nos mes potrètnan, pero tambe por ehèmpel potrèt den korant òf riba internèt. Tin hende ta saka potrèt komo fishi. Nan ta fotógrafo profeshonal. Hopi biaha fotógrafonan profeshonal ta spesialisá nan mes den un ramo spesífiko, manera fotografia di potrèt di kara di hende, panorama, notisia i aktualidat, moda, deporte, naturalesa òf dokumental.
Un parti chikitu di tur potrèt ku hende ta saka, nos ta mira komo obra di arte. Algun fotógrafo profeshonal p’esei tambe ta artista. Nan trabou hopi biaha ta masha rekonosibel: ora bo mira un potrèt, bo sa basta lihé ta ken a sak’é. Bo ta rekonosé e potrèt na e manera ku a usa koló i kontraste, kaida di lus, su komposishon i e manera di enkuadrá.

Man na obra
Kon ta distinguí kaida di lus, komposishon i kontraste. Parti e klas den grupo i parti e weganan di kuartèt. Laga alumnonan saka e kartanan di arte di fotografia. Opservá nan i huntu kòmbersá tokante di e potrètnan hasiendo uso di e siguiente preguntanan:

- Kiko bo ta mira riba e potrètnan?
- Na kua género e potrètnan den e wega di kuartèt ta pertenesé?
- Kua potrèt ta impreshoná bo mas tantu? Splika dikon.
- Kiko ta e diferensia entre e potrètnan ku abo ta saka i e potrètnan den e wega di kuartèt?

Splika
Awor hiba un kòmbersashon a base di wepsait kuartetdiartekorsou.org i CV di e artistanan; ken a saka e potrètnan i konta algu di nan ‘background’.

Man na obra
Seguidamente parti Blachi di tarea 7a. Laga alumnonan traha riba e tarea durante sobrá di lès. Sigui ku e tarea den Lès 3. Na final di Lès 3 e tareanan mester ta kla.

Klousura
Ripití e puntonan di mas importante: género, fotografia profeshonal, fotografia di arte.