## Lès 1

Start
Den e kuater lèsnan benidero nos ta bai trata e tema ‘folklor’. Na kiko bo ta pensa ora bo ta tende e palabra folklor? Nos por bien yama folklor e ‘buki di historia’ di un pueblo. Dikon bo ta kere ku ta asina?

Splika
Folklor ta zona un poko antikuá, pero bon mirá e ta masha importante den nos bida. Ta asina ku folklor tin tur kos di haber ku nos identidat i kultura. Ora nos papia di identidat, nos ta hasi pregunta manera: ken mi ta, i unda mi ta pertenesé? Asina nos por papia di un identidat Kurasoleño: karakterístika i kualidatnan ku ta spesífiko pa Kòrsou.

Man na obra
Kiko ta determiná e identidat Kurasoleño? Traha un mapa mental klasikal rondó di e identidat Kurasoleño. Yuda e alumnonan un poko si esaki ta muchu difísil pa nan. Djei saka e konseptonan for di e mapa mental ku por tin di aber ku folklor. Pensa na: opheto di arte, kuenta, muzik, baile, paña, kustumber, kuminda i fishi.

Splika
Folklor ta tur kos ku ta pertenesé na un pueblo, tur loke e pueblo ta produsí na e momentu akí i tur loke el a produsí den transkurso di tempu. Di e forma akí e pueblo ta demostrá tambe ku e ta otro for di otro pueblonan, i ku esaki ta distinguí su mes. Asina un identidat i kultura propio ta originá.

Ta presentá folklor ku orguyo, generashonnan bieu ta pas’é pa e generashon hóben. Asina tradishonnan por nase ku ta keda honrá pa generashonnan largu. Otro hende, manera turista, kada bes ta disfrutá di folklor i ta atmirá diversidat di e vários kulturanan.

Folklor i arte tin hopi di aber ku otro. Artistanan tin e don di transformá tradishonnan di nan mes pueblo i hasi nan tangibel. Nan por relatá bida di tur dia òf historia di e propio kultura ku luho di detaye. E arte akí ta serka di pueblo, pueblo ta komprond’é i ta rekonos’é.

Man na obra
Dividí e klas den grupo i parti e weganan di kuartèt. Laga e alumnonan saka e kartanan ku ta representá arte di folklor for di arte kotidiano di e kuartèt, opservá nan i kòmbersá ariba. Seguidamente ta duna nan e siguiente tarea. Laga e alumnonan hasi anotashon den nan skreft. Kòmbersá den bo grupo:

- Kua karta bo ta haña mas bunita? Dikon?
- Kua karta ta atraé bo ménos? Kiko por ta e motibu?
- Kompará arte di folkor ku otro korientenan den arte. Kiko bo ta ripará?

Klousura
Evaluá e resultadonan klasikalmente. Laga e alumnonan hunga un wega di kuartèt, si sobra tempu.