## Lès 1

Start
Kuminsá e lès ku un mapa mental òf un kòmbersashon den klas rondó di e pregunta: Pakiko hende ta krea arte?

Splika
Artista ta krea obra di arte pa vários motibu. Un artista ta krea pa duna ekspreshon na su mundu di pensa i di sinti i pa ekspresá su kreatividat. Tambe e artista ke, sigur si e ta krea arte komo profeshon, gana su pan ku su trabou. Ademas di esei un artista hopi bes ke kompartí su obranan di arte ku otro hende, di moda ku nan tambe por disfrutá di su trabou.

Ta p’esei bo no ta topa ku arte solamente den studio òf tayer di e artista, pero tambe na otro lugánan. Tin hende ku ta kumpra arte pa apoyá kultura di nan pais. Otro hende ta kumpra arte pasobra e ta hasi un impakto riba nan. Ora un hende poseé hopi arte, nos ta yam'é un kolekshonista di arte. Museonan tambe tin un kolekshon. Esaki ta keda eksponé den e museo, òf ta wardá den un depósito. Museonan ta kumpra arte, pero tin biaha nan ta risibí obranan di regalo. Tambe nan sa haña obra fia di kolekshonista òf di otro museo pa un eksposishon temporal.

Banda di museo tambe por mira obranan di arte den galeria, feria di arte i vindishi di arte. Einan ta eksponé arte pa kumpradónan futuro. E bendedó intermediario, òf e galerista, ta risibí un parti di e preis di benta, pa su intermediashon.

Awendia ta ofresé hopi arte riba internèt, di moda ku por hasi kontakto rònt mundu entre artista-, bendedó- i interesadonan. I klaro ku bo ta mira arte tambe riba kaya: kuadro chikitu ku nan ta bende na marshenan (turístiko), obra di arte den lokalidatnan públiko, pintura mural i hasta grafiti awendia ta konsiderá komo arte!

Wak
Wak e programa di Klokhuis tokante di galerianan di arte pa bo haña un mihó bista riba kon benta di arte ta funshoná. www.hetklokhuis.nl/tv-uitzending/261/Galerie

Man na obra
Parti e klas den grupo i parti e weganan di kuartèt. Riba e weganan di kuartèt tin imáhennan di obranan di arte di Kòrsou. Kua obra òf kua artista e alumnonan konosé? Diskutí e disiplinanan di arte brevemente i opservá e obranan.

Splika
Na Kòrsou tambe basta hende ta traha komo artista den tur sorto di disiplina. Ta eksponé nan obranan di arte na vários sitio. Den e simannan benidero boso ta sali bai en buska di e ‘Hukinan di Arte’ akí. Unda nan ta keda, ki tipo di eksposishon tin, ken ta bishitá e sitionan akí? Tambe boso ta bai kompilá un propio kolekshon di arte di Kòrsou. Skol, klas i koredor lo bai fungi komo espasio pa eksposishon òf komo galeria. Na boso ta keda e tarea pa guia e eksposishon aki i pa sòru ku skol ta bai tin un kolekshon di arte bunita i apropiá.

Parti Blachi di tarea 10. Kada grupo ta skohe un disiplina di arte den deliberashon ku henter klas. Nan ta bai buska un kolekshon adekuá ku ta pas ku e disiplina skohí. Tambe nan ta buska informashon tokante di galeria i museo na Kòrsou kaminda por haña e arte akí mira. Alumnonan por hasi pregunta tokante di e tarea i, si tin tempu ainda, kuminsá ku repartishon di e tarea.