## Lès 5 (òf 6)

Start
Awor e alumnonan tin mas konosementu di e artistanan lokal. Den e lès akí nan ta bai wak kiko ta apelá na nan i dikon.

Splika
Parti e klas den grupo di kuater. Kada grupo ta haña un wega di kuartèt. E alumnonan ta habri e kartanan riba mesa. Kada alumno ta skohe dies karta ku ta yama su atenshon mas tantu. For di e dies kartanan akí e alumno ta skohe un tòp 5, ordená di interesante pa ménos interesante. Kada alumno den su grupo ta hasi meskos i ta konta e otro alumnonan pakiko el a hasi su eskoho.

E alumnonan ta skibi e argumentunan akí, di moda ku nan por uza nan den e tarea final.

Man na obra
Despues ku kada miembro di e grupo a haña su turno, e alumnonan ta kuminsá na e tarea final (individual): esaki ta un relato kòrtiku tokante kua artista i disiplina artístiko ta atraé e alumno mas tantu i dikon. Pa yega na esaki, nan ta hasi uzo di e tòp 5 i e argumentunan ku nan a deliberá ariba den grupo. Pa e tarea akí, e dosente ta parti e blachi di tarea.