## Lès 1

Start
Kuminsá e lès ku un kòmbersashon den klas tokante di arte i material.
Hasi uso di e siguiente preguntanan:

- Kua material artistanan ta usa ora nan ta krea un obra?
- Kua di e téknikanan alumnonan konosé kaba? Kon ta krea un obra di arte? Ku otro palabra: kua proseso lo a tuma lugá promé ku a kuminsá ku e obra di arte?
- Kiko bo mester dominá pa bo por ta un artista? Ku tur esei, kon un hende ta bira artista?

Splika
Ántes artistanan tabata usa un material i un téknika so ora di traha un obra di arte. Sierto artista tabata pinta kuadro ku fèrf di zeta, otro tabata traha eskultura di marmer. Esaki hopi biaha tabatin di haber ku e konosementu i abilidatnan di un artista. Bo tabata haña bo formashon pa bira sea un pintor di fèrf di zeta, òf un eskultor ku ta traha ku marmer, piedra òf palu. Hopi material, manera fèrf, no por a kumpra nan kla kaba. E artista mes mester a traha nan i esei tabata un proseso difísil. Durante su studio e artista tabata siña esei tambe. Asina e tabata bira un spesialista den sierto téknika i material, i ta esei e tabata usa semper. ‘Sapaté, na bo sapatu!’ E proverbio akí tabata kologá na muraya den hopi tayer. Den kulturanan no-oksidental e tradishon di krea arte ta pasa di generashon pa generashon.

Pregunta
Kiko nan ke men ku e proverbio ‘Sapaté, na bo sapatu!’?

Splika
Awendia artistanan hopi biaha ta hasi uso di mixed media. Ta apliká diferente téknika i material den un solo obra. Esakí ta duna e artista muchu mas posibilidat. Pero e ta mas difísil tambe: ta asina ku kada material tin su mes kualidatnan. Esun ku ta krea kontinuamente tin ku tene kuenta ku esaki, pa evitá ku téknikamente e obra di arte ta bira un frakaso.

Pregunta
Kiko por bai robes si bo usa diferente material ora bo krea un obra di arte?

Splika
Kombinashon di material i téknika ta hasi un obra di arte ainda mas kompliká. Pero, por surgi sierto efekto sorprendente. Ademas e resultado ta obranan di arte úniko.

Material i téknika ta desaroyá nan mes kontinuamente. Último dos siglonan kalidat di e materialnan a mehorá konsiderabelmente, komo ku fabrikantenan a bai produsí e produktonan básiko riba gran eskala. Pa motibu di esei e kalidat a bira mas konstante, di moda ku trahamentu ku e materialnan ta bira mas simpel. Ántes fèrf tabata daña masha lihé, pero awendia por ward’é pa un tempu mas largu.

Man na obra

- Parti e klas den grupo i parti e weganan di kuartèt bou di e alumnonan. Laga nan opservá e kartanan.
- Duna alumnonan e tarea pa parti e kartanan den dos grupo: un grupo kaminda a usa ún material i ún téknika, i un grupo kaminda a usa mixed media.
- Evaluá e diferensianan. Na kiko por ripará ku a hasi uso di mixed media? Bo ta mira e similaridatnan entre e diferente obranan kreá ku mixed media?

Klousura
Klousurá ku un wega di kuartèt.