## Lès 1

Start
Kuminsá e lès ku un demostrashon di un kantidat di ehèmpel di obranan trahá di serámika. Esaki por mediante imáhennan (riba papel òf online) òf mediante eskulturanan di bèrdat, asèchi òf pòchi. Sòru pa diferente sorto di serámika, por ehèmpel un eskultura chikitu di serámika i un kòpi di porselana.

Puntra e alumnonan si nan sa kon yama e displina di arte akí (serámika). Kiko nan ta pensa di esaki? Tur ta arte, òf nan por ta tambe un opheto di uso òf suvenir?

Splika
Ta traha serámika di klèi. Tin masha hopi sorto i forma di serámika. Un forma di serámika por ta masha simpel, manera un klenku, òf masha detayá manera un eskultura chikitu di porselana òf un kòpi. Un klenku no ta kibra asina lihé, miéntras ku porselana por ta dje fini ei ku lus por pasa dor di dje – e ora ei e ta masha frágil i kostoso. Esaki ta un fishi masha bieu. Indjannan na Kòrsou tambe tabata traha opheto di uso di klèi lokal di sabana di San Pedro.

E proseso pa bai di klèi pa serámika por tuma lugá na diferente manera:

- Bo por modelá klèi: esaki kemen ku bo mes ta mansa e klèi i dun’é su forma;
- Bo por drai klèi riba un disko di heru;
- Bo por basha klèi ku yudansa di un malchi.

Mira e siguiente pelíkulanan (parsialmente) pa haña un idea di e diferente maneranan di traha ku klèi:
Drai riba disko di heru:

Modelá:

Basha ku yudansa di un malchi:

Evaluá e diferente maneranan di traha.

Splika
Ora e opheto di klèi tin su forma, ta lag’é seka. Despues ta kim’é den un fòrnu spesial na un temperatura hopi haltu. Tambe por añadí koló na e opheto. Esei por sosodé na vários manera:

- Ku engobe: uso di klèi ku tin un otro koló.
- Ku glazür: un kapa di glas di koló. E glazür ta sòru ku e klèi no ta pasa awa mas, loke ta importante serka kòpi i vas por ehèmpel
- Ku salu: por ehèmpel pa tuberia di kloaka i poron
- Teknika di raku: usando sas di palu
- Bou di e denominashon serámika ta kai pues tantu opheto di uso, manera kòpi i asèchi, komo opheto di arte ku no tin un funshon spesífiko.

Man na obra
Parti e klas den grupo i parti e weganan di kuartèt. Laga alumnonan saka e kartanan ku serámika i opservá nan un ratu klasikalmente. Parti Blachi di tarea 9a i laga alumnonan traha e tareanan den grupo.

Klousura
Evaluá e tareanan.