## Lès 2

Start
Ripití brevemente kontenido di e promé lès: e diferensia entre arte realístiko i apstrakto.

Man na obra
Laga e alumnonan traha den e mésun grupo di e lès anterior i parti e weganan di kuartèt di nobo. Parti Blachi di tarea 2b. E alumnonan mes ta bai traha e tareanan awor. Den grupo nan ta buska mas imáhen realístiko i apstrakto riba kòmpiuter. Seguidamente nan ta determiná individualmente kua sorto di arte ta fasiná nan mas, i nan ta purba na splika e dikon, den deliberashon ku otro.

Nan ta skibi un relato kòrtiku den kua nan ta deskribí bentaha- i desbentahanan, posibilidatnan òf limitashonnan di e dos diferente maneranan di ekspresá den arte plástiko i tambe kua sorto tin nan preferensia i dikon. Por uza e relato akí komo un momentu di evaluashon.

Klousura
Kontrolá si tur hende a kaba ku nan tarea òf palabrá ki dia e tarea mester ta kla. Kon e alumnonan a haña e tarea akí? Tabata difísil forma un opinion, òf yùist no?