## Lès 2

Start
Den e promé lès di e tema akí nos a pone atenshon mas tantu na ilustrashon. Un otro forma importante di dibuho ta karikatura. Introdusí e tópiko akí ku e siguiente preguntanan:

- Unda bo ta topa karikatura?
- Kiko ta karakterístiko di un karikatura?
- Karikatura ta verídiko òf yùist no?
- Dikon, segun boso, hende ta pinta karikatura?

Splika
Un otro palabra pa karikatura ta kartun. Sa usa e palabra ‘kartun’ tambe ora ta papia di buki di kòmeks òf pelíkula di kartun. Den e lèsnan akí nos ta bai trata kartun den e sentido di karikatura. Un karikatura ta duna komentario òf krítika riba situashon, akontesimentu òf persona.

Un kartunista ta ekspresá su propio punto di bista i hopi bes ta hasi esei na manera di chèrchè òf humorístiko. Por añadí un teksto na e imáhen, tin biaha e teksto ta skibí den un balki òf den un nubia (blas). Ta portretá e personahenan den un karikatura ku karakterístikanan ekstremadamente eksagerá: por ehèmpel un nanishi masha grandi, òf oreanan enorme manera blach’i tuna. Tin korant ku tin kartunista den servisio i nan karikaturanan ta sali regularmente na lugánan fiho den e korantnan ei. Pinta karikatura no ta fásil. Komo kartunista bo ke hinka un tono krítiko den un suseso aktual, por ehèmpel algu tokante di polítika, di moda ku un hende ta komprondé hopi lihé di kiko e ta trata.

Man na obra
Parti e klas den grupo i parti e weganan di kuartèt. Laga alumnonan saka e kartanan di kuartèt ku tin karikatura. Parti Blachi di tarea 8b. Tene un kòmbersashon breve i klasikalmente promé tokante di e tarea usando e promé página di e blachi di tarea. Laga alumnonan traha e tareanan den grupo.

Klousura
Evaluá resultado di e tareanan klasikalmente.