## Lès 1

Start
E promé lès ta unu introduktorio, den kua ta splika e manera di traha i ta introdusí e tópiko. Kuminsá ku un kòmbersashon kòrtiku den klas: kua artista e alumnonan konosé kaba? Di unda nan konosé e artistanan akí? Kon nan ta haña e obranan?

Splika
Duna un splikashon di loke ta bai sosodé den lès e simannan benidero. Konta e alumnonan ku nan ta bai sera konosí ku diferente artista di Kòrsou, ku yudansa di un kuartèt di arte. Splika e alumnonan ku nan ta bai traha un kompilashon òf un presentashon den grupo. I tambe ku nan ta bai en buska di loke nan mes ta gusta den arte. Splika e alumnonan tambe kon ta bai evaluá nan. Por skohe, por ehèmpel, pa dos momentu di evaluashon: un biá na ora di presentá e kompilashon òf duna un presentashon i un biá ora ta entregá e relato. Lo pone atenshon por ehèmpel na uso di espasio, forma, koló i kontenido.

Man na obra
Dividí e klas den grupo di kuater. Parti e weganan di kuartèt. Laga e alumnonan opservá e wega di kuartèt mas o ménos un diessinku minüt asina, i djei kuminsá ku e wega.

Duna splikashon
Despues di e wega ta tene un kòmbersashon: Unda alumnonan a yega di mira mas artista konosí? Sigui awor ku splikashon di e tarea. Parti e klas den 12 grupo (dos á tres alumno pa kada grupo). Parti e blachinan di tarea. Awor repartí e ‘tópikonan’ den e gruponan; kada grupo ta trata ún seri di kuater artista ku ta pertenesé na e seri aki.

Klousura
Konta e alumnonan kon nan por sigui ku e siguiente lès i kuantu tempu nan ta bai haña pa e tarea. Si sobra tempu, klousurá ku un wega di kuartèt.