## Lès 2

Ripití e materia di e promé lès:

- E diferensia entre, por ehèmpel, eskultura, busto, imáhen apstrakto òf realístiko.
- E diferensia di nifikashon di un eskultura: tin di nan ta monumento konmemorativo otronan no.

Splika
Den e promé lès nos a mira kaba ku ta eksistí hopi diferente sorto di eskultura. Nan por ta trahá di diferente material i kreá na diferente manera. E ora ei nos ta papia di diferente téknikanan di eskultura.

Hasi pregunta na klas i skibi riba bòrchi: Di kua material por traha eskultura? (sorto di piedra, palu, metal, material sintétiko, papel, tela, klei, betòn, desperdisio, èts.)

Man na obra
Dividí e klas den grupo i parti e weganan di kuartèt. Laga e alumnonan saka e kartanan ku obranan di eskultura un biá mas. Ki material a uza pa e imáhennan riba e kartanan di kuartèt?

plika
E manera ku ta traha un eskultura tambe ta diferensiá. E téknika ku un eskultor ta uza, hopi biá tin di aber ku e material ku kua e artista akí ta traha.

Nos por distinguí 4 sorto di imáhen: eskultura, ophetonan plástiko, asamblahe i 3D.

1. Un eskultura ta un obra ku nan ta kap saka for di un material manera, por ehèmpel, piedra òf palu.
2. Un obra plástiko ta un imáhen trahá for di material plástiko, manera was, yesu òf klei. Pues ta traha un obra di arte plástiko di un otro manera for di un eskultura.
3. Un asamblahe, ta keda formá dor di uso di diferente tipo di material.
4. Ku e téknika di imprenta 3D, por traha i prent un eskultura dirigí for di un kòmpiuter

Man na obra
Parti Blachi 3a i laga e alumnonan traha e tarea. Evaluá e kontestanan klasikal.

Klousura
Wak bèk riba e lès i konta algu adelantá tokante e siguiente lèsnan, den kua e alumnonan mes ta bai en buska di eskultura i huntu traha un ‘kurá di eskultura’.